車路士傾掂馬利斯卡 今個星期上任
2024年05月28日 09:00
東網電視
更多新聞短片
馬利斯卡帶領李斯特城重返英超。(Getty Images)
車路士物色新領隊行動即將成功，英國各大傳媒報道，佢哋已經同李斯特城領隊馬利斯卡達成協議，將會簽署至少5年合約。據報車路士將會向李斯特城支付約1,000萬鎊賠償，呢位意大利少帥今個星期內，會成為車路士班主保利任內第6個主帥。
車路士喺聯賽煞科後宣布炒普捷天奴，目標係搵年輕教頭重建球隊，44歲嘅馬利斯卡過去曾經喺曼城、韋斯咸擔任教練，今季執教李斯特城即帶領球隊以英冠冠軍身份升班。車路士同馬利斯卡談判順利，李斯特城亦願意收取賠償放人，預計今個星期內可以正式官宣。
美國班主保利入主車路士2年，先後用過杜曹、樸達、般奴沙托(臨時)、林柏特(臨時)同普捷天奴做領隊，馬利斯卡會係保利任內第6個主帥。不過，車路士今次向馬利斯卡開出一張罕見5年長約，顯示「藍戰士」對佢長期執教充滿信心。